આ સમગ્ર ઘટનાના કેન્દ્રમાં વિક્રમ માડમ હતા. સવારે પ્રશ્નોત્તરી દરમિયાન તેમણે સવાલો પૂછવા હાથ ઊંચા કર્યા હતા, પરંતુ અધ્યક્ષે તેમને મંજૂરી આપી નહોતી. પ્રશ્નોત્તરી પછી નીતિન પટેલે પોઇન્ટ ઓફ ઓર્ડર ઉઠાવી વિપક્ષના નેતા સમય બગાડતા હોવાનું જણાવ્યું હતું. તેનો જવાબ આપવા વિપક્ષના નેતા પરેશ ધાનાણી અને ઉપનેતા શૈલેશ પરમાર ઊભા થયા હતા. આ ચર્ચા પૂરી થતાં જામનગરના કોંગ્રેસના ધારાસભ્ય વિક્રમ માડમે પોઇન્ટ ઓફ ઓર્ડર ઉઠાવ્યો હતો. માડમે જણાવ્યું કે મને પ્રશ્ન પૂછવા દેવાતો નથી. અધ્યક્ષે તરત ટકોર કરી કે સવાલ પૂછવા દેવો કે નહિ તેનો નિર્ણય અધ્યક્ષે કરવાનો હોય છે. જોકે માડમ પોતાની વાતને વળગી રહ્યા અને અધ્યક્ષે વારંવાર તેમને બેસી જવાની સૂચના આપી.